Document ID: 32015R0488

DELEGIRANA UREDBA KOMISIJE (EU) 2015/488
оd 4. rujna 2014.
o izmjeni Delegirane uredbe (EU) br. 241/2014 u odnosu na kapitalne zahtjeve za društva na osnovi fiksnih općih troškova
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 97. stavak 4. treći podstavak,
budući da:
(1)
Uredbom (EU) br. 575/2013 utvrđuju se, među ostalim, bonitetni zahtjevi za investicijska društva kako bi se osigurala njihova sigurnost i stabilnost te stalna usklađenost s kapitalnim zahtjevima. Cilj je kapitalnih zahtjeva utvrđenih tom Uredbom osigurati pokrivenost rizika poslovanja dostatnom razinom regulatornog kapitala. U skladu s člankom 97. Uredbe (EU) br. 575/2013 društva (tj. investicijska društva i subjekti iz članka 4. stavka 1. točke 2. podtočke (c)) mogu za izračunavanje ukupne izloženosti riziku koristiti alternativnu metodu na osnovi fiksnih troškova. Stoga je potrebno utvrditi metodologiju za izračunavanje fiksnih općih troškova i popis stavki koje bi se uključile u izračun kako bi se u svim državama članicama primjenjivao zajednički pristup.
(2)
Kako bi društva bila sposobna organizirati urednu likvidaciju ili restrukturiranje poslovanja, ona bi trebala imati dovoljno financijskih sredstava za pokriće troškova poslovanja tijekom odgovarajućeg razdoblja. Za vrijeme likvidacije ili restrukturiranja društvo mora nastaviti s poslovanjem i biti sposobno apsorbirati gubitke za čije pokriće dobit nije dostatna kako bi se zaštitili ulagatelji. Dok se neki troškovi (npr. bonusi za osoblje) mogu smanjiti, drugi se troškovi (npr. troškovi pravnih usluga) mogu povećati. S obzirom na to da sva društva ne primjenjuju međunarodne standarde financijskog izvještavanja (MSFI), a kako bi se izbjegla regulatorna arbitraža, pri izračunavanju regulatornog kapitala društava nužno je primijeniti razborit pristup u kojem se promjene računovodstvenog okvira automatski uzimaju u obzir i ne mogu postati predmet regulatorne arbitraže promjenom računovodstvene kategorizacije. Kako bi se u regulatornom kapitalu bolje odrazio učinak varijabilnih troškova, pravila o regulatornom kapitalu društava trebala bi se temeljiti na pristupu u kojem se varijabilni troškovi odbijaju od ukupnih rashoda.
(3)
S obzirom na to da društva koriste vezane zastupnike i da poslovanje koje se odvija preko vezanih zastupnika društva izlaže riziku na isti način kao poslovanje koje sama obavljaju, u pravilima o kapitalnim zahtjevima za društva na osnovi fiksnih općih troškova trebalo bi predvidjeti uključenje troškova koji se odnose na vezane zastupnike razmjerno tim rizicima. Međutim, s obzirom na to da troškovi koji se odnose na vezane zastupnike sadržavaju element varijabilnosti, ali se ne mogu u cijelosti smatrati varijabilnim troškom, te da bi bilo nerazmjerno u kapitalne zahtjeve uključiti puni iznos troškova koji se odnose na vezane zastupnike, tim bi pravilima trebalo predvidjeti da se samo određeni postotak tih troškova uključi u u kapitalne zahtjeve. Nadalje, kako bi se izbjeglo dvostruko računanje iznosa koji se odnose na vezane zastupnike, tim bi pravilima trebalo predvidjeti da se naknade vezanim zastupnicima odbiju prije dodavanja tog postotka kapitalnim zahtjevima.
(4)
Uredbom (EU) br. 575/2013 predviđa se da nadležna tijela mogu prilagoditi kapitalne zahtjeve ako je nastupila značajna promjena u poslovanju društva. Kako bi se osiguralo da nadležna tijela u cijeloj Uniji primjenjuju iste uvjete, potrebno je utvrditi kriterije na temelju kojih se može odrediti što se smatra značajnom promjenom. S obzirom na to da se društva razlikuju po veličini, uvođenje prilagodbi kapitalnih zahtjeva predstavljalo bi nepotrebno opterećenje u slučaju vrlo malih društava i društava u početnoj fazi poslovanja jer su promjene kod takvih društava u pravilu učestale. Stoga bi trebalo utvrditi minimalne pragove kako bi se ta društva izuzela od prilagodbi kapitalnih zahtjeva ako njihovi kapitalni zahtjevi padnu ispod razine praga.
(5)
Delegiranom uredbom Komisije (EU) br. 241/2014 (2) utvrđuju se regulatorni tehnički standardi za kapitalne zahtjeve za institucije. Ovom se Uredbom utvrđuje metodologija za izračunavanje fiksnih općih troškova društava. Kako bi se osigurala dosljednost te kako bi se osobama koje podliježu tim obvezama omogućila široka preglednost i jednostavan pristup svim odredbama o regulatornom kapitalu, poželjno je jednom uredbom obuhvatiti sve regulatorne tehničke standarde predviđene Uredbom (EU) br. 575/2013 koji se odnose na regulatorni kapital. Delegiranu uredbu (EU) br. 241/2014 stoga bi trebalo na odgovarajući način izmijeniti.
(6)
Ova se Uredba temelji na nacrtu regulatornih tehničkih standarda koji je Komisiji dostavilo Europsko nadzorno tijelo za bankarstvo.
(7)
Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo očitovanje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (3). Europsko nadzorno tijelo za bankarstvo savjetovalo se prije podnošenja nacrta tehničkih standarda na kojem se temelji ova Uredba i s Europskim nadzornim tijelom za vrijednosne papire i tržišta kapitala (ESMA),
DONIJELA JE OVU UREDBU:
Članak 1.
U Delegiranoj uredbi (EU) br. 241/2014 umeće se sljedeće poglavlje V.a:
„POGLAVLJE V.a
REGULATORNI KAPITAL NA OSNOVI FIKSNIH OPĆIH TROŠKOVA
Članak 34.b
Izračunavanje priznatog kapitala za najmanje jednu četvrtinu fiksnih općih troškova iz prethodne godine za potrebe članka 97. stavka 1. Uredbe (EU) br. 575/2013
1. Za potrebe ovog poglavlja ‚društvo’ znači subjekt iz članka 4. stavka 1. točke 2. podtočke (c) Uredbe (EU) br. 575/2013 koji pruža investicijske usluge i aktivnosti iz Priloga I. odjeljka A točaka 2. i 4. Direktive 2004/39/EZ Europskog parlamenta i Vijeća (4) ili investicijsko društvo.
2. Fiksne opće troškove iz prethodne godine za potrebe članka 97. stavka 1. Uredbe (EU) br. 575/2013 društva izračunavaju na temelju iznosa koji proizlaze iz primjenjivog računovodstvenog okvira oduzimanjem sljedećih stavki od ukupnih rashoda nakon raspodjele dobiti dioničarima u svojim najnovijim revidiranim godišnjim financijskim izvještajima, ili ako revidirani financijski izvještaji nisu dostupni, u godišnjim financijskim izvještajima koje su validirala nacionalna nadzorna tijela:
(a)
bonusi za osoblje koji ovise isključivo o odluci društva;
(b)
udjeli u dobiti zaposlenika, direktora i partnera, u mjeri u kojoj ovise isključivo o odluci društva;
(c)
druge raspodjele dobiti i druge varijabilne nagrade, u mjeri u kojoj ovise isključivo o odluci društva;
(d)
obveze za dijeljene provizije i naknade koje su izravno povezane s potraživanjima od provizija i naknada, a koje su uključene u ukupni prihod, uz uvjet da je plaćanje plativih provizija i naknada ovisno o stvarnom primitku potraživanih provizija i naknada;
(e)
naknade, brokerske i druge pristojbe koje se plaćaju klirinškim kućama, burzama i posrednicima za izvršenje, registraciju ili obračun transakcija;
(f)
naknade vezanim zastupnicima, kako je definirano u članku 4. točki 25. Direktive 2004/39/EZ, ako je primjenjivo;
(g)
isplate kamata klijentima na novac klijenata;
(h)
jednokratni rashodi od neuobičajenih aktivnosti.
3. Ako su fiksni troškovi nastali trećim osobama koje djeluju u ime društva, a koje nisu vezani zastupnici, i ako ti fiksni troškovi nisu uključeni u ukupne rashode iz stavka 2., društva provode jedan od sljedećih postupaka:
(a)
ako je dostupna raščlamba troškova tih trećih osoba, društva određuju iznos fiksnih troškova nastalih tim trećim osobama koje djeluju u njihovo ime i taj iznos dodaju iznosu koji proizlazi iz stavka 2.;
(b)
ako raščlamba iz točke (a) nije dostupna, društva određuju iznos troškova nastalih tim trećim osobama koje djeluju u njihovo ime u skladu s poslovnim planovima i taj iznos dodaju iznosu koji proizlazi iz stavka 2.
4. Ako društvo koristi vezane zastupnike, ono iznosu koji proizlazi iz stavka 2. dodaje iznos koji odgovara iznosu od 35 % svih naknada za vezane zastupnike.
5. Ako najnoviji revidirani financijski izvještaji društva ne obuhvaćaju razdoblje od dvanaest mjeseci, društvo rezultat izračuna iz stavaka 2. do 4. dijeli s brojem mjeseci obuhvaćenih financijskim izvještajima te rezultat množi s 12 kako bi se dobio odgovarajući godišnji iznos.
Članak 34.c
Uvjeti za prilagodbu zahtjeva u pogledu imanja priznatog kapitala za najmanje jednu četvrtinu fiksnih općih troškova iz prethodne godine koju nadležno tijelo provodi u skladu s člankom 97. stavkom 2. Uredbe (EU) br. 575/2013
1. U slučaju društava iz drugog podstavka promjena u poslovanju društva smatra se značajnom ako je ispunjen jedan od sljedećih uvjeta:
(a)
promjena u poslovanju društva dovodi do promjene predviđenih fiksnih općih troškova društva u iznosu od 20 % ili više;
(b)
promjena u poslovanju društva dovodi do promjena kapitalnih zahtjeva društva na osnovi predviđenih fiksnih općih troškova u iznosu od 2 milijuna EUR ili više.
Društva iz prvog podstavka društva su koja ispunjuju jedan od sljedećih uvjeta:
(a)
njihovi trenutačni kapitalni zahtjevi na osnovi fiksnih općih troškova iznose 125 000 EUR ili više;
(b)
njihovi kapitalni zahtjevi ispunjuju oba sljedeća uvjeta:
i.
na osnovi trenutačnih fiksnih općih troškova iznose manje od 125 000 EUR;
ii.
na osnovi predviđenih fiksnih općih troškova iznose 150 000 EUR ili više.
2. U slučaju društava iz drugog podstavka promjena u poslovanju društva smatra se značajnom ako promjena u poslovanju društva dovodi do promjene predviđenih fiksnih općih troškova u iznosu od 100 % ili više.
Društva iz prvog podstavka društva su koja ispunjuju oba sljedeća uvjeta:
(a)
njihovi kapitalni zahtjevi na osnovi trenutačnih fiksnih općih troškova iznose manje od 125 000 EUR;
(b)
njihovi kapitalni zahtjevi na osnovi predviđenih fiksnih općih troškova iznose manje od 150 000 EUR.
Članak 34.d
Izračunavanje predviđenih fiksnih općih troškova u slučaju kada društvo nije dovršilo jednogodišnje poslovanje u skladu s člankom 97. stavkom 3. Uredbe (EU) br. 575/2013
Ako društvo od dana početka trgovanja još nije dovršilo jednogodišnje poslovanje, ono za izračunavanje stavki iz članka 34.b stavka 2. točaka (a) do (h) koristi predviđene fiksne opće troškove obuhvaćene proračunom za prvih dvanaest mjesec trgovanja, kako je podnesen sa zahtjevom za odobrenje.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. rujna 2014.

Labels: 2
4
11